‘કાકા, કરવા જેવું છે. આપણે ત્યાં ઘણી વીશીઓ ચાલે છે. સારી સારી હોટેલો ચાલે છે કે જ્યાં વધુ ખાવા-પીવાનું મળે છે, પણ ક્યાંય સ્ત્રીઓ પીરસતી હોય એ જોવામાં નથી આવ્યું. કાકા, પીરસવું એ કામ ખરી રીતે તો સ્ત્રીઓનું જ છે. હૉસ્પિટલમાં સ્ત્રીઓ કામ કરે છે, પણ લૉજમાં કરતી નથી. સ્ત્રીઓ માટે આ ક્ષેત્ર ખરેખર નવું છે. વિચાર અમલમાં મૂકવા જેવો છે સાથે સાથે બીજો એક વિચાર આવે છે. આજકાલ ઘણી સ્ત્રીઓ કામધંધો કરવા બહાર પડી છે. આપણી ગુજરાતણો જો હોટેલો અને વીશીઓ ચલાવે તો કંઈ ખોટું નથી. આ કામ એ લોકોને ફાવે એવું છે અને સ્ત્રીઓ જો આ ધંધામાં પડી તો કોઈની તાકાત નથી કે એના જેવી સુંદર હોટેલો બીજું કોઈ ચલાવી શકે. કાકા, તમે જો સારી છોકરીઓને પીરસવા માટે રાખશો તો ખરેખર તમારી હોટેલ ધમધોકાર ચાલશે અને ઘરાકીનો પાર નહીં રહે.’